Iltalehti on saanut tietoonsa useita tapauksia, joissa vihaiset varikset ovat hyökänneet koiranulkoiluttajien kimppuun Helsingin Aurinkolahden alueella.

Tällaiset varusteet Anne-Mari Raivistolla on nykyään, kun hän lähtee lenkille Peppi-koiran kanssa. Sateenvarjolla voi häätää tarvittaessa variksia. Lukijan kuva

Helsingin Aurinkolahdessa asuva Anne-Mari Raivisto oli helatorstaina lenkillä Peppi-koiransa kanssa. Kaksikko käveli rauhallisesti kotikatuaan pitkin, kun Raiviston huomio kiinnittyi matalalla lenteleviin lokkeihin ja variksiin. Linnut raakkuivat ja nainen ihmetteli, tekivätkö linnut valehyökkäyksiä.

Seuraavassa hän kuitenkin tajusi, ettei kyseessä ollut vale-, vaan aivan todellinen hyökkäys.

–Yhtäkkiä varis nokkaisi minua takaraivosta. Aivan kuin joku olisi lyönyt minua lujaa takaapäin, koska isku oli niin voimakas. Jos minun paikallani olisi ollut vanhus tai lapsi, hän olisi hyvinkin saattanut kaatua iskun voimasta, Raivisto sanoo.

Nainen lähti juoksemaan koiran kanssa. Lintu lensi perässä ja iski vielä toisen kerran. Raivisto arvioi juosseensa noin sadan metrin matkan ennen kuin varikset lopettivat seuraamisen.

–Olihan se hurja ja pelottava tilanne! En ollut koskaan kokenut mitään vastaavaa.

Naarmuja ja kuhmuja

Raivisto sai varisten hyökkäyksessä verisiä pintanaarmuja, jotka hän desinfioi kotona. Isot ja kipeät kuhmut vaivasivat vielä päiviä episodin jälkeen.

–Nykyään kun menen lenkille, minulla on aina kunnon varusteet - lippis tai huppu ja sateenvarjo. Välillä kieltämättä vähän naurattaa lähteä tuonne auringonpaisteeseen sateenvarjo kainalossa, Raivisto sanoo. Nyt, kun järkytys on mennyt ohi, tapaus jaksaa jo vähän hymyilyttää.

Nainen uskoo, että Peppi-koira provosoi variksia, vaikka ne eivät sen kimppuun käyneetkään.

Iltalehden tietoon on tullut useita muitakin tapauksia, joissa Itä-Helsingissä koiraa ulkoiluttamassa olleet ihmiset ovat joutuneet vihaisten varisten raivon kohteeksi.

Varikset saattavat olla tähän aikaan vuodesta hyvin vihaisia, koska ne puolustavat poikasiaan. Ossi Ahola

Tuttu ilmiö

Intendentti, lintuasiantuntija Jari Valkama sanoo, että todennäköisesti variksilla oli jossakin lähellä poikasia, joita ne puolustivat.

–Varikset kokevat ihmiset ja koirat uhkana eivätkä ymmärrä sitä, ettei niistä oikeasti ole poikasille haittaa.

Valkaman mukaan mistään aivan uudesta ilmiöstä ei ole kyse, sillä etenkin kaupunkivaristen tiedetään vuosittain käyttäytyneen vastaavalla tavalla. Maaseudulla varikset ovat arempia eivätkä juuri käy ihmisten kimppuun.

Varikset eivät yleensä kaupungissakaan hyökkäile ihmisten kimppuun, vaan ilmoittavat läsnäolostaan kovalla metelillä ja käyttäytyvät muutenkin levottomasti.

–Viimeistään siinä vaiheessa, kun ne alkavat syöksyillä, kannattaa kääntyä pois, lintuasiantuntija neuvoo.

Valkama muistuttaa, että tätä riesaa kestää kuitenkin melko lyhyen aikaa, noin viikon tai kaksi tästä eteenpäin eli niin kauan kuin pesimiskausi jatkuu.